Tweede besending J&J-entstof veilig in SASuid-Afrika se tweede besending van die Johnson & Johnson-entstof word Saterdagoggend op die OR Tambo-lughawe afgelaai. (Foto: Twitter) Suid-Afrika se tweede besending van die Johnson & Johnson-entstof het Saterdagoggend veilig op die OR Tambo-lughawe in Kempton Park aangekom. Die tweede besending bestaan nes die eerste uit 80 000 dosisse en kom vanuit België. Die meerderheid dosisse van die eerste besending is reeds aan gesondheidswerkers toegedien, het dr. Zweli Mkhize, minister van gesondheid, vanoggend gesê. Altesaam 63 648 gesondheidswerkers is teen gisteraand reeds ingeënt teen Covid-19. Suid-Afrika se tweede besending van die Johnson & Johnson-entstof word Saterdagoggend op die OR Tambo-lughawe afgelaai. (Foto: Twitter) Meer as 16 000 van dié gesondheidswerkers is in Gauteng ingeënt. Volgens David Makhura, premier van Gauteng, het die Chris Hani Baragwanath-hospitaal in Soweto Vrydagmiddag die laaste van die 11 080 dosisse toegedien wat vroeër aan hom toegeken is. Die Steve Biko-hospitaal het die afgelope week nóg 5 000 dossisse ontvang nadat die 5 720 dosisse wat aanvanklik aan die fasiliteit toegeken is, reeds toegedien is. Suid-Afrika se tweede besending van die Johnson & Johnson-entstof word Saterdagoggend op die OR Tambo-lughawe afgelaai. (Foto: Twitter) Nóg inentingspersele sal vroeg volgende week in Gauteng oopgemaak word. Die persele sluit in die Charlotte Maxeke-hospitaal in Johannesburg, die Dr. George Mukhari-hospitaal in Pretoria, die Netcare Milpark-hospitaal in Johannesburg en die Ahmed Kathrada- private hospitaal in Lenasia. Maroela Media het vroeër berig die enkeldosis Johnson & Johnson-entstof is hoogs doeltreffend in die voorkoming van ernstige Covid-19, waaronder die nuwe variante. In groot kliniese proewe was die entstof se doeltreffendheid teen ernstige siekte 81,7% in Suid-Afrika. Die J&J-entstof gebruik ŉ adenovirus – wat gewone verkoue veroorsaak en in dié geval aangepas is sodat dit nie kan vermeerder nie – om die DNS vir ŉ sleutelproteïen van die koronavirus na menslike selle te vervoer. Dit laat die selle hierdie proteïen vervaardig wat dan die menslike immunstelsel voorberei, versterk en gereedmaak ingeval dit die regte virus teëkom.